Man gevonnis ná hy Brits-pa in padwoede-aanval doodsteekMorné Kuhn. Foto: Verskaf ŉ Skoolbussiebestuurder is Donderdag in die Pretoria-hooggeregshof gevonnis nadat hy verlede jaar vir Morné Kühn, ŉ nutsman van Brits in Noordwes, tydens ŉ padwoedevoorval buite die dorp ten aanskoue van sy 11-jarige dogter met ŉ skerp voorwerp doodgesteek het. Regter Bert Bam het die minibusbestuurder, Zakaria Semakela (33) van Lesotho, Woensdag in dié hof skuldig bevind aan die moord op Kühn (35) op 10 Maart verlede jaar. Maroela Media het destyds berig Kühn en Semakela, wat skoolkinders in ŉ minibus rondgery het, het in ŉ bakleiery betrokke geraak ná Semakela by die Alfa-aansluiting voor Kühn ingedraai het. Kühn moes erg rem om ŉ botsing te vermy. Net die jongste van Kühn se twee dogters, nou onderskeidelik 12 en 16 jaar oud, was tydens die voorval saam met hom in die voertuig. Vier staatsgetuies, waaronder twee hoërskoolleerders wat in die minibus was, het getuig dat albei bestuurders hul voertuie stilgehou het, waarna Kühn die minibus genader het. ŉ Woordewisseling het ontstaan en volgens die getuies het Semakela die aanval begin deur Kühn te klap. Kühn het daarop reageer deur Semakela met die steel van ŉ pik te slaan. Semakela het aangevoer Kühn het ŉ mes by hom gehad en is tydens die onderonsie raakgesteek toe Semakela die mes wou afneem. Hy het ook aangevoer hy het uit selfverdediging opgetree. Regter Bam het die staatsgetuies se weergawe aanvaar dat daar nie ŉ gestoeiery was nie en dat Kühn na sy motor teruggestap het toe Semakela hom genader en met ŉ skerp voorwerp in sy bors gesteek het. Kühn is minute later op die toneel dood. Die nadoodse ondersoek het bevind dat Kühn dood is weens ŉ steekwond aan sy hart. Volgens ŉ verbyganger wat eerste op die toneel was, het Kühn se dogter histeries op en af in die pad gehardloop op soek na hulp. “Sy het geskree: ‘Oom, help asseblief!’, maar toe ek aan sy pols voel, kon ek voel hoe raak die polsslag al flouer. Ek het haar in die oë gekyk en sy het weer geskree: ‘Lewe hy nog?’, maar hy het nie. Ek het in my lewe nog nooit ŉ kind so sien skree nie,” het hy gesê. Bam het gesê Semakela se weergawe van gebeure verskil heeltemal van die staatsgetuies. Bam het, voor hy Semakela skuldig bevind het aan moord, gesê selfs al het Kühn hom met die stuk hout geslaan, was Semakela nie meer in gevaar toe hy vir Kühn aangeval het nie. Semakela het Donderdag ter versagting van sy vonnis getuig dat dit nie sy bedoeling was om die misdryf te pleeg nie. “Ek het nog nooit vantevore met die gereg gebots nie en ek belowe om nie weer so ŉ fout te herhaal nie. Aan die familie van die oorledene – ek vra dat julle my vergewe. Ek betwyfel nie dat ek julle seergemaak het nie,” het hy gesê. Zelda Du Bruyn. Foto: Verskaf Zelda Du Bruyn, Kühn se eksvrou, het daarna ter strafverswaring getuig. “Ons twee dogters het die afsterwe van hulle pa nie goed hanteer nie. My jongste dogter, wat toe 11 was en die aanval gesien het, moes ŉ sielkundige gaan sien toe sy teruggekeer het skool toe. Sy het vir lank gesukkel om te eet en te slaap en het gereeld nagmerries gekry. Daai tyd was hel.” Du Bruyn het gesê hul oudste dogter moes vir twee weke na ŉ inrigting gaan, aangesien sy haarself met lemmetjies gesny het. “Hulle mis hulle pa. My jongste dogter kry steeds terugflitse en het gereeld aan my vertel presies hoe dinge gebeur het en hoe sy haar pa homself sien doodbloei het.” Die staat het ŉ brief in die hof voorgelees wat Kühn se jongste dogter in Afrikaans geskryf het. “Ná die ongeluk kon ek nie slaap nie. As ek slaap, sien ek alles voor my gebeur. My sussie het my blameer. Sy het gesê as ek nie daar was nie het dit nie gebeur nie. Dit het my hartseer gemaak. Ek en my pa het ŉ sterk band gehad. Ons het altyd saam gaan visvang en dan gekyk wie kan die meeste visse vang. Dit was vir my erg om my pa te verloor. Ek en my sussie het uitmekaar gedryf, maar ek het haar vergewe dat sy my blameer het.” Bam het in sy vonnisoplegging gesê Kühn se moord spruit uit ŉ padwoedevoorval wat deur Semakela veroorsaak is toe hy op ŉ roekelose manier voor Kühn in die verkeer ingery het. “Sulke gedrag is die teelaarde van padwoede. Dit gebeur gereeld in ons land as mense nie ander padgebruikers in ag neem nie en veroorsaak baie probleme. Dit is nie verbasend dat dit ŉ uitwerking op mense se humeure het nie, maar hulle moet hulself in toom hou – padwoede word nie in die wet geregverdig nie,” het Bam gesê. Bam het gesê die beskuldigde toon geen berou nie en hou ook vol dat hy Kühn uit selfverdediging doodgesteek het. Bam het Semakela tot 20 jaar tronkstraf gevonnis. Vyf jaar van die totale vonnis is opgeskort. Semakela sal dus 15 jaar van dié vonnis uitdien. Du Bruyn het ná die vonnisoplegging gesê hulle voel Semakela se straf is te lig, maar dat die familie ter wille van haar dogters nou net wil aanbeweeg.